정조 20년 · 목
所懷以爲治道之道在安民在知人若言其安民則亦惟曰食哉惟時柔遠能邇而已若言其知人則亦惟曰九官十二牧惟時亮天功而已今日之事所當言者不勝其多而知人安民最爲切要撮具大綱列爲十條前五條安民之屬也後五條知人之屬也謹列如左○其一曰定田制以裕民固本之道在於裕民裕民之道在於定田制我國地少平曠山澤居半晝井之制快不可行私田之弊行之已久亦難猝革則無寧別土地而上下其等隨災穰而增減其賦悉因今制而略爲限節以抑兼竝庶乎其可矣所謂略爲限節者我國兩稅之法隨田高下定爲六等又有年分之法增減其稅至於私田不分高下不論豐凶隨其土出之多少取其一半普天之下莫非王土則私田亦是王土其所收租獨無限節耶今宜一依兩稅之例貧人之佃耕私田者亦隨結卜定其所取之數而較兩稅稍加一二分假如一卜公取什一私取什二而若田結最歇處私取什三則富人多田者取其什二猶足自饒貧人佃耕者動力其中亦足爲主然授田之制若無定限則富人有田者恨失取半之利不許貧人佃作自朝家定其均授之制而國俗旣有士夫常漢之別士夫則限五結常漢則限三結聽其自耕以其餘田許其佃耕於貧族隣里則授田之制亦庶均矣批以惟先定界田賦可均而八口之家得免飢寒國俗尤異於中土貧當之外別有貴賤爾言中定結較稅雖甚有理若使紀綱不立其餘皆末也予所夙夜瞿瞿者在於立紀綱爾言第當留意○其二曰節財用以愛民臣聞我國稅輕貢重自設大同盡革舊弊量入爲出用度有節故大同創行後百餘年之間宣惠兩倉充溢露積而至於大農所入亦皆陳腐相因竊聞近年財用漸竭太倉告罄惠廳亦枵常賦如前而昔羨而今絀者何也豈不以經費之外用度節省或不如祖宗之時而然歟格外之匪頒不急之浮費當節而不節則合小成大積銖爲兩而終必爲尾閭之泄矣臣於在鄕嘗見常額之外非時需索名色甚夥所定之數雖似零小官吏夤緣作奸其弊已不可言且其輸納之際自本邑而營門自營門而京司各有人情故情債所入竝責於民而情債之多十倍元數司馬光有言曰財用不在上則在下若上下俱竭民國皆病豈國之利乎伏願聖明留神於節用愛民之語大計中外宂費之可省者悉從廢罷而凡係病民之事一切痛革殿下亦宜躬行節儉以率群下批以予雖否德衣服飮食未敢一毫放忽於撙節之戒然而經用日匱杼柚日空僭汰成俗莫可稿改豈非予反求處乎至於卜定誅求之弊付之廟堂隨聞釐正○其三日均良役以蘇殘民臣聞我國良役最爲痼弊在昔碩輔名卿皆欲釐革而每患無善策自減布以後百年痼弊宜若盡革而其弊尙存專由良役不均而然也何者各邑簽丁皆在官吏之乎簸弄操縱一任其手故富民有錢者厚賂色吏輒皆巧免乃以貧乞無依之民充定其代此不均之弊一也至若富村實戶每歲聚錢以給官吏謀免一里軍役名曰除役村凡干身後一切不侵故邑中各廳各有除役村大抵閑丁多在富村而稱以除役竝皆閑遊故三家殘村無依貧民偏被其害此其不均之弊二也近年以來人心不古閒散平民衣食稍厚則意覬非分恥作良人濫着儒冠冒稱幼學竝其子壻圖頉良役至於簪纓舊族貧殘窮若自修農業則官吏輒侵良役此其不均之弊三也三弊不除則良丁日貴而貧民難保且里代族代之法雖是流來簽丁之規而若膠守此法則隣族之法無以救之若使富民盡充重役貧民皆從輕役而貧富俱括閑丁不漏則無白骨黃口之役里族代定之規亟令變通而越里越面隨宜充定則無隣族之弊伏願聖明亟命廟堂行會外方富戶實民巧免良役者悉令明覈冒錄幼學及各邑鄕作廳除役村竝爲査出沙汰使富從重役貧從輕役以蘇殘民之力批以二疋之減爲一疋民蒙先王之至恩實惠伊來百弊甚於均役以前靜言思惟夜輒明發矢于心銘于肺者自有一二商度先從爾言中富從重役貧從輕役云云欲一問於籌謨之地矣○其四曰擇守令以宣惠化近來貪汚之風習以爲常無怪乎聖澤之日閼而民生之日困也蓋守令係於方伯方伯之黜陟置上考者未必皆廉平居下等者未必皆貪墨則守令何所畏戢而有所勸乎且守令之貪汚未必人人皆然但爲奸胥猾吏慫慂以利駸駸然墮其術中而不自覺也其不爲奸吏所誘者只是廉白底人而已伏願聖明命選部別擇廉白醇謹者以寄字牧之任申諭方伯明其黜陟時遺繡衣察其臧否則庶見一路澄淸惠化旁流而民得安保矣批以擇守令在於銓曹擇銓官在於朝廷除一吏差一倅非不慥慥致愼於下點之際時勤飭勵於注擬之臣而已自筮仕徒取門地龔黃之未易得來勢似然矣此所以求雋於草野期有搜羅之實效兼以淸白之選申明舊例者也○其五曰敦敎化以屬風俗今世俗習日漸渝薄孝悌之風衰而少長無序禮讓之俗廢而爭訟日起汨於利慾而義理全梏急於進取而躁競成風靡然不知名節行檢之可貴而惟貪吝刻薄之爲務惟我聖上躬率之化比侔先王而風俗之美不及古昔者竊恐施敎之方或有未盡而然也伏願聖明益勉導率之道使人皆善之可慕而必爲不善之可羞而不爲又以呂氏鄕約頒行八方使月朔讀法善惡記籍以風勵一國而必擇端良有學術之人以掌其事以責成效批以爾言是矣風草之化豈必遠求第當體念○其六曰革科弊以正士習噫今之科弊可謂日盛月滋彼無文無筆借述借寫之人固不足論其有文有筆者亦只知科擧之爲重不知科擧之外有所用心處故不務窮經惟事剽竊而方其未得也曲蹊旁逕期於必得及其決科也躐取競進不顧笑罵文天祥所謂心術已壞於未仕之前氣節何觀於巳仕之後者不幸近之且近來科擧頻設亦害士習人人皆生僥倖之心全抛實工皆求捷進此所以紛競之風日長而德藝之士難得也朱子嘗欲作一科擧法以易書詩爲一類三禮爲一類春秋三傳爲一類每科擧後便曉示後擧於某經某史命題使人心有定止專看一經一史過數擧則經史皆通其子午卯酉分年試經之說又見於貢擧議者甚詳今欲革科弊正士習莫若依朱子貢擧議每於大比科中不專取明經帖誦分其額數之半以此法試取而節製及應製課試之士皆付初試以待大比之科亦以此法更試則不學者無僥倖占科之望應擧者皆曉習經史足爲需世之器矣批以宣召人魏伯珪疏批有許施者欲待諸議而決之矣○其七曰修學校以養人材惟我國初敎人之法亦倣成周造士之制內則國子長擇經明行修之士專任敎養之事外則州郡亦有敎授訓導提督之職皆以通明有學術者爲之以敎鄕士故學校之間絃誦洋洋而經術文章之士起自遐裔羽儀王朝者指不勝屈近世以來敎法一弛人才之盛漸不如古至于今日有敎養之名無敎養之實故京外多少人材盡壞於科學臼中伏願聖明修明學校舊典內則國子長久任其職以道義經學訓誨齋生外則州府郡學後置師長之任以孝悌忠信敎其鄕秀不以文具責以實效則四方風動士皆向學矣批以士習不古文敎未闡如是而出自科目者豈有經邦謀國之才乎慨然欲修明經術而多歸言敎第當益加留神○其八曰崇正道以禁邪說臣聞朱子曰世學不明異端蜂起蓋異端不能與吾道兩立故必瞰吾道之衰始得肆其說是以周道始衰孔子旣歿而楊墨肆行孟子辭而闢之廓如也故楊墨之說熄而不能肆其害漢唐以來正學衰而佛氏之說始入中國時則無聖賢辭以闢之故佛之流害最久及程朱出而深排其似是而非之害故其說漸息朱子之時又有陸氏假佛釋之似以亂孔孟之實朱子深排力斥不少假饒故陽明一流雖襲其流而不敢與正道竝立者朱子之力也至于我東有戝鐫者詆侮朱子易其經說時則有若先正臣宋時烈辭以闢之甚嚴我東之人尙尊朱子者先正之功也近世以來黨習分裂人心淆漓而儒學漸衰衰道日孤則西洋邪說闖入東方上自搢紳下至閭巷轉相誑惑流害漸深其無父無君甚於楊墨其滅倫悖常甚於禪佛其迷人惑人又甚於楊墨禪佛其害已至於子不子臣不臣夫不夫婦不婦其所以斥而絕之石而塞源不可一日緩者也然而邪學之肆行亦由於詆侮朱子之一段種子不絕而然也然則今日闢邪之道莫先於尙朱子之說以衛先聖之道伏願聖明益闡朱子之道使一國之人皆誦朱子之書其爲邪說所惑者逬諸四裔不與同中國則吾道日崇而邪說自熄批以欲斥近日所謂邪學宜先倡明正學區區苦心可質屋漏際聞爾言陡覺犂然○其九曰愼選任以淸仕途蓋用人之法惟在吏部之得人雖得其人或不久任責成則無以盡甄才序賢之道矣近世以來選部之長一歲之中屢改其人故爲銓長者無暇擇人注擬之際徒取門閥只循資格而遐逖之人自守之士終見枯死無路展布此所以仕路日淆而淸議不張也上品無寒門此乃魏晉之陋習而今此躁競之風比古愈甚仕路之雜較之漢唐又加倍焉仕路淆濁賢愚雜進而能成其治者未之有也爵祿者所以礪世磨鈍而無功者濫授不才者倖得則何以礪世磨鈍而勸士大夫之風節哉故相臣李敬輿嘗言微勞超敍反啓倖門此固識體之言也伏願聖明申命兩銓激濁揚淸益恢公道收羅人材甄授幽滯使才各稱器位各稱德而凡所差除一任公議勿用私人則庶可見九德咸事百僚濟濟躁風漸息而仕路澄淸矣批以古則德懋懋官而今之官人反是地閥爲德此習若不丕變何以責立賢無方之效不待爾言政欲銳意○其十曰納諫諍以開言路今我聖明有大舜察邇之心有成湯弗咈之量而一自設禁以來竊觀章奏之間絕無戇直之語奏對之際未聞剴切之言臣愚死罪竊以爲設禁一事雖出於聖上因心之友而或欠於大聖人容直納諫之道臣恐自此以往以言爲諱含默成風而讒諂面諛之徒投間而進也顧今方內人安外無强冠伏節死義之士固無所用而臣竊恐忸安之餘或有權奸竊弄威柄則孰能折其萌而消其本哉伏願亟收設禁之令廣開不諱之門益恢聖聰以察邇言言可用則採之言不可用則置之則忠戇之言日進於前而上下交孚治道益亨矣批以言路不開官箴莫聞古往今來寧有若近日乎此必予有▣▣之色骫骳媕婀愈往愈甚反躬省檢徒切靦然然若使朝著之間有一介忠志之士不我遐棄則昌言儻論予欲虛襟而受之今予優批於爾者亦出於先從隗始之意也